S-Bahnen in der Schweiz
Ider Schwiz isch nur ds Netz vo Zürich en S-Bahn im strengste Sinn, wie ds Dütschland meischt verwendet. Durch ds langfristig Projekt Bahn 2000 sind d witere „S-Bahne“ entstande, di zum Teil no im witere Usbau sind (Apassige bestehende und Bau vo zuesätzliche Haltestelle, teilw. Überhol-Abschnitte uf eigleisige Stecke). So isch d Bezeichnig „S-Bahn“ bis uf witers meischt nur als Marketingbezeichnig für d frühere „Regionalzüg“ mit Halt an alle Statione zu gseh.

Es git iner Regel kei Prisunerschid zwüsche Färnverchers- und S-Bahn-Fahrte. En Fahrt vo Ziegelbrügg uf Zürich mit der S-Bahn chostet bispilswis genauso vil wie d glich Fahrt im InterRegio. Witer wird der Begriff S-Bahn meischtens bi Agglomeratione miteme grössere Netz an Nahvercherslinie brucht. D meischte Linie füehre oder tangiere derbi d Zentralstadt.

D Schwizerische Bundesbahne hei für d Schwiz folgendi Mindeschtaforderig ane S-Bahn gstellt:
 Existenz vo Durchmesserlinie
 Durchschnittsgschwindigkeit vo ca. 50 km/h
 Iheitlichi Tarif
 Iheitlichs Erschinigsbild und Kommunikation gegenüber de Chunde
 Koordination und Vernetzig mit andere Verchersundernäme

Ned im Aforderigsprofil für en S-Bahn vo de Schwizerische Bundesbahne, glich aber es Hauptmerkmal:
Im Chärnberich vo de zentrale Grossstadt gbündelti Fahrwäg vo de S-Bahnlinie mit typischerwis eigene Gleisinfrastruktur und eigene, vom Interregio- und Färnvercher unabhängige Haltestelle und Bahnhöf
Allerdings erfüllt kei S-Bahn alli Kriterie vollumfänglich. So fährt d S-Bahn Zürich über de Bereich vom ZVV-Tarifverbund druber us und sälbst d teilwis ufem Zürcher Tramnetz fahrend Forchbahn wird als "S-Bahn" gfüehrt. D S-Bahn Bärn het no Linie, wo nur stündlich verchere. D S-Bahn Luzern chan infrastrukturbedingt kei Durchmesserlinie irichte. D S-Bahne wärde vil vo verschiedene Verchersundernähme betribe und hei bis uf Basel und Bärn keis Symbol als Erkennigszeiche.

Der Begriff S-Bahn wird in öffentliche, zweisprachige Publikatione mit Réseau Express Régional (RER) ins Französische übersetzt.

Amerkige
 D Netzi vo Luzärn und Zug teile sich en gmeinsame Nummreberich und wärde oft als S-Bahn Zentralschwiz zämmegfasst.
 D meischte Normalspurlinie (1435 mm) wärde mit Wechselstrom 15 kV 16,7 Hz betribe, au d meterspurige Linie ds Luzärn. D uf Frankrich füehrende Linie fahre ab Basel SBB und ab Genf Cornavin mit Wächselstrom 25 kV 50 Hz. D meterspurige Linie ds Zürich, Bärn und St. Galle verchere mit 1200–1500 V Glichstrom.
 Im Kanton Aargau, wo zwüsche de drei S-Bahn-Netz Zürich, Basel und Zentralschwiz ligt, sind uf Wunsch vom Kanton uf Endi 2008 alli Regionalzuglinie mit S-Bahn-Nummrd verseh worde. Scho vorher sind rund d Hälfti vo der Regionalzüg mit ere S-Bahn-Nummer gfüehrt worde, wills nur en Teilstrecki im Aargau zrüglege, der Rescht aber im Chärngebiet vo der jewilig S-Bahn.

Lueg au 
 Lischte vo de Schwizer Tarifverbünd
 S-Bahne ds Dütschland
 S-Bahne ds Österrich
 S-Bahne ds Frankrich

Fuessnote

Links 
 Die S-Bahn Systeme der Schweiz (S.24) (franz. Version (S.18)) (5,6 MB)

Schineverchehr i de Schwiz